
Telepítési tanulmányterv

műszaki leírás
módosított verzió
1. Bevezető

Az Árpádház Arrabona Kft. a Győr, Tihanyi Árpád u.- Mester u. – Szabolcska u. – Attila u. – Volán telep által határolt területen található volt Richards Gyár szabályozási tervi övezeti besorolásának megváltoztatása érdekében új beépítési koncepciót terjeszt elő Győr Megyei Jogú Város Polgármestere és Képviselő Testülete számára.
Az Árpádház Arrabona Kft. mint tervező és mint a terület megvásárlásában érdekelt vevő , valamint a többi vevő képviseletében jár el.
Az érintett területek helyrajzi száma: 

4567/4; 4567/5; 4567/6; 4567/7;  4567/15; 4567/16; 4567/17; 4567/18

2. Szabályozási terv módosítás célja

A terület jelenlegi tulajdonosa a területet el szeretné adni, ennek érdekében győri vállalkozók egy csoportjával adás-vételi előszerződést kötött. A vevők a jelenleg folyó ipari tevékenységet fel akarják számolni, az ipari épületeket le szeretnék bontani és helyette egy vegyes rendeltetésű, de alapvetően lakó, iroda, üzlet, vendéglátó funkciókkal rendelkező beépítést szeretnének létrehozni.

3. A tervezett új beépítés leírása
Az új beépítési koncepció készítése során figyelembe vettük a már kialakult környezeti adottságokat, a környező területek beépítési léptékét, valamint a területen meglévő épületeket.
A terület jelenleg kb 60%-ban beépített és szinte teljes felületen burkolt. Ezt váltaná fel egy 30 % körüli beépítés, 46 % körüli parkosított területtel.
A  fejlesztés 6-8 éves időtartamban valósulna meg, évenként 100-150 db új lakás átadásával.
3.1. Beépítési koncepció, tervezési irányelvek

A beépítési koncepció kialakítása során a következő szempontokat és kívánalmakat helyeztük előtérbe:

· Nádorváros régi fásított utcáinak, árnyékos tereinek hangulatának visszaidézése oly módon, hogy az épületek szabadonállóan egy nagy, fásított, parkosított zöldterületben, parkban,  lesznek elhelyezve.
· A városban elterjedt beépítési gyakorlat (épület – parkolók- használhatatlan zöldterületek) meghaladása és korszerű alapokra helyezése nyugat európai és magyarországi példák alapján.

· Egységes építészeti megjelenésű épületek tervezése, ami emeli a terület nívóját
· igényes nagyobb egybefüggő zöldterületek kialakítása, kvázi a Malom Park folytatásaként, amelyek valódi kikapcsolódási lehetőséget kínálnak a területen. Sportolási lehetőségekhez hely biztosítása (pl: Fitness edző park létesítése), játszótér biztosítása, közösségi zöldterület kialakítása a hozzá kapcsolódó vendéglátó funkciókkal (kávézó terasszal, fagyizó  … stb)
· a meglévő ipari építészeti emlékek felhasználása, megtartása (Torony épület, varroda épület, Attila u. raktár épület)
· A gépkocsi forgalom kizárása az épületek környékéről, parkolók biztosítása nagyrészt felszín alatt, vagy épületben. 

3.2. Tervezett beépítés bemutatása
A terület Mester utcai, Szabolcska utcai és Attila utcai részén, valamint a belső épületekben alapvetően lakó funkciókat képzelünk el. Az épületek földszintjén a Mester utca és Szabolcska felől lakossági igényeket kiszolgáló üzleteket tervezünk. 

A Malom liget felőli részen terveztünk iroda, hotel, egészségügyi szolgáltató és vendéglátó funkciókat, részben a meglévő épületek megtartásával. Hosszabb távon tervben van, hogy a Tihanyi Árpád úton található földszintes jellegtelen épületeket szeretnénk megvenni és lebontani, hogy jobb rálátás legyen az új épületekre és javuljon az építészeti megjelenés. Az így kialakuló tér közterületként tudna funkcionálni.

A jelenleg szórakozóhelyként üzemelő „Torony” épületet szeretnénk megtartani, felújítani és vendéglátó helyként hasznosítani. Mögötte a meglévő épületből irodaházat, egészségügyi szolgáltató épületet, hotelt szeretnénk kialakítani. A földszinten itt is kisebb üzletek lennének, fagyizóval, kávézóval, pékséggel.
A terület határai mentén fszt + 3 szint + penthouse szint (visszaugaratva) léptékű épületeket tervezünk, a belső részeken van egy-két magasabb épület is, de a környéken előforduló épületeknél nem magasabbak. Az egyes épületek szintszáma tervrajz bal oldalán fel van tűntetve.
A területen nagy hangsúlyt kapnának a zöldterületek, összesen 2,3 Ha parkosított területet van tervezve (a Malom liget kb. 1 Ha a sportpályával együtt).
3.3. Megmaradó épületek és ipari múlt 

A meglévő épületek közül három darabot tartunk megtartásra érdemesnek, amelyek a régi ipari építészet hangulatát adhatják át az utókornak. Ezek a következők: „Torony” épület (jelenleg bár), a Malom liget felé néző „Loft épület” és az Attila utca felőli raktár épület (homlokzati átépítéssel). A többi épület modernebb korokból származik és jellemzően acél szerkezetű, építészeti értéket nem képviselnek.
3.4. Mester utcai épületek

A Mester utcában jelenleg található épületek (Mittal irodaépület, festékbolt, L-Cont épület, bádogos bolt… stb)  nem tartoznak a megvásárolandó területhez, de az építészeti koncepciónál figyelembe vettük, mert hosszabb távon lehet esély különböző ingatlancserékkel ezeket a területek is a tervezett tömbhöz csatolni. Ezen épületek helyén korszerű iroda épületeket képzeltünk el max. 4 szint magassággal.

4. Gépkocsi elhelyezés

A hatályos GYÉSZ alapján 1300 db gépkocsi elhelyezésével számoltunk. Ezt kétféle megoldással tudjuk biztosítani:

Felszíni parkolóban:  450  db

Mélygarázsban: 850 db

A Mester utca és Szabolcska utcában szándékunkban áll parkoló sávot kialakítani az út szélén a telekhatáron, amelyet üzemeletetésre a városnak átadnánk és fizető parkolóként használható lenne mindenki számára.

5. Közlekedési rendszer

A terület fő megközelítési iránya a Mester utcából és Szabolcska utcából nyíló feltáró út. Az Attila utca felől korlátozott mértékben tárható fel a terület.

Terveink szerint a gépkocsi forgalom a feltáró utakon tudja a mélygarázsokat megközelíteni. A feltáró út lényegében a területet kettévágja két nagyobb részre, de alapvetően csak azok peremén halad.

A két kialakuló tömb belsejében és az épületek körül gépkocsi forgalom ki lesz zárva, így a kialakuló zöldterületek zavartalanul biztosítanák a pihenést.

5.1. Közterületi közlekedési infrastruktúra

Csatoltuk a Hidro-Plan tervezőiroda (Bogát Zsolt tervező)  által készített közlekedési koncepció tervet (közlekedési beruházások nevű pdf).
A valós forgalmi adatok és a korábbi egyeztetések alapján a következő közlekedési beruházásokat és csomóponti kialakításokat javasolja a tervezet:

· Mester u. - Szabolcska u. (Balett Iskolánál) körforgalom kiépítése
· Mester u. – Mészáros L. u. csomópont osztályozósávos átépítése
· Mester utcában a tervezési terület megközelítését biztosító osztályozósávos átépítése

· Mester utca átépítési és burkolat cseréje a körforgalom és TRESZ mellékletben 2. számú csomópont közötti szakaszán
· Attila folytatásában az átközlekedés biztosítása a TRESZ mellékletben 7. számú magánút közforgalom számára történő megnyitásával

· kerékpáros átközlekedés biztosítása e a Tihanyi Á. u. és a Szabolcska u között a tervezési területen keresztül

· a műszaki, gazdasági paraméterek figyelembe vételével közterületi parkolók kialakítása

5.2. Költség viselés

A fejlesztő társaság vállalja az 5.1 pontban felsorolt közlekedési beruházásoklétesítésének költségeit.

6. Közmű kapacitások

A Telepítési tervhez szakági tervezőkkel megvizsgáltattuk a közmű ellátás lehetőségeit. A szakági tervezők a szükséges egyeztetéseket a közmű szolgáltató cégekkel elvégezték, ezek alapján nyilatkoztak a közmű ellátásról. Ezeket a műleírásokat csatoltuk.

6.1. Víz, szennyvíz

A Penta Kör Kft lett felkérve az előzetes víz közmű számítások elvégzésére. A megállapításai szerint a terület mellett haladó meglévő NA150-es és NA100-as víz gerinchálózatról a terület ivóvízzel ellátható. A tűzivíz ellátás elégségessége a rendelkezésre álló adatok alapján nem vizsgálható érdemben a tervezés ezen szakaszában.
A tervezett beépítéssel keletkező többlet szennyvizet a Tihanyi Á. u alatt és a Szabolcska u. alatt található gerinc vezeték el tudja vezetni. A Pannon-Víz Zrt. előzetes nyilatkozata alapján a szennyvíz befogadásának nincs akadálya.
6.2. Csapadékvíz

A Pannon-Víz Zrt. előzetes nyilatkozata alapján a csapadék víz közvetlen befogadásához nem járult hozzá, későbbi egyeztetések lefolytatása után a csapadékvíz befogadása késleltetett módon történhet. Ennek érdekében a területen belül két tározó tavat kell létesíteni, amelyet úgy kell kialakítani, hogy a vízszint a P.Vaz Zrt kérése esetén leengedhető legyen. Az így felfogott vizet terveink szerint öntözési célra is hasznosítani szeretnénk.

6.3. Villany

Az előzetes számításokkal és egyeztetésekkel az Elektromentor Kft-t bíztuk meg. Az E.on-nal történt egyeztetés alapján a villamos ellátás megoldható. A területen található egy transzformátor állomás 20 kV-os bekötéssel, valamint a terület mellett egy 20 kV-os kábel is. Az előzetes információk alapján a villamos energia ellátást valószínűleg a közterület érintése nélkül lehet biztosítani.
6.4. Távhő

Az épületek fűtését és hűtését távhő szolgáltatással tervezzük megoldani. A GYŐR-SZOL-lal történt egyeztetés alapján a távhő szolgáltató partner a terület távhővel történő ellátásában. A távhő szolgáltatás bekötése műszaki, pénzügyi szempontból megoldható. A fejlesztő társaság a szolgáltatóval közösen tervezi megoldani a távhő szolgáltatát.

7. Szociális ellátó intézmények

A létesülő lakások arányában a teljes készültség elérésekor kb. 2250 állandó lakossal számolunk a területen. A lakosság korcsoportonkénti megoszlása a KSH adataiból kiindulva a következő:
óvodás korú gyermek: 


72 fő

általános iskolás korú gyermek:

135 fő

14 év feletti gyermek és felnőtt:
2043 fő

7.1. Óvodai ellátottság

A terület közelében több óvoda található, ezek a következők:

Bartók Művészeti Óvoda (Bartók Béla u.)

Bartók Óvoda (Attila u.)

Mosolyvár Óvoda (Lehel u.)

Micimackó Óvoda (Kodály Z. u.)

térképen:

A tervek szerint az önkormányzat részére biztosítunk egy kb 350 m2-es ingatlant 500 m2 kertrésszel, amelyet igény esetén óvodává is alakíthat.
7.2. Általános Iskolai ellátottság
A közelben található általános iskolák a következők:

Gárdonyi Géza Ált. Isk. (Baross u.)

Öveges Kálmán Gyakorló Ált. Isk. (Gárdonyi u.)

Kölcsey Ferenc Ált. Isk. (Szent Imre u.)

Fekete István Ált. Isk. (Adyváros Ltp.)

Móra Ferenc Ált. Isk. (Adyváros Ltp.)

Térképen:

Az iskolai férőhelyek tekintetében évfolyamonként 17 fő gyermekre lehet számítani, amit a környéken lévő iskolák biztosan be tudnak fogadni. Az iskolai körzethatárok esetleges módosítására lehet, hogy szükség lesz.

7.3. Orvosi, egészségügyi intézmények

A közelben a következő utcákban található orvosi rendelő:
Liezen-Mayer u.

Tihanyi Árpád u.

Sport u.

Szükség esetén az épületek földszintjén kialakítható körzeti orvosi rendelő. A Malom liget felőli részén a területnek terven van vegyes rendeltetésű szolgáltató épület kialakítása, amely egészségügyi szolgáltatóknak, rendelőknek is helyet biztosít.

7.4. Üzletek

A Mester utcában és a Szabolcska utcában az épületek földszintjén biztosítunk helyet kisebb üzleteknek, amelyek a helyi lakosság ellátását tudják biztosítani. 

Az önkormányzat kérése alapján tervezési szinten biztosítunk max 300 m2-es üzlethelyiséget, amelyben igény esetén lehetőség van élelmiszer bolt kialakítására is valamelyik épület földszinti részén, hasonló módon, mint az egyetemnél a Hédervári úton a Spar esetében.

8. Tervezett szabályozási terv módosítások

A terület beépítéséhez szükség van a szabályozási terv módosítására, mivel a terület jelenleg Gipe övezetbe sorolt.

Az alábbi beépítési paramétereket szeretnénk kialakítani:

Lakásszám: 800 db

Iroda és üzleti terület: 5000 m2

Jelenlegi övezeti jel:
Gipe10/K/K/K-/140/04//K

Tervezett övezeti jelek, paraméterek:

Övezeti szerepkör:




Vt (városias településközpont)

Megengedett legnagyobb telekkihasználtság:

13


(ennek felnövelése azért szükséges, mert a GYÉSZ jelenlegi szabályozása nincs összhangban az OTÉK-kal a számítás módját tekintve és ennek változtatása várható, egyébként a jelenleg érvényes 10-es mutató megfelene)

Megengedett beépítési mód:



LP vagy T (esetleg SZ)


(ez esetben még egyeztetni szükséges)

Megengedett legnagyobb beépítettség felszín felett:
a beépítési koncepció szerinti beépítést lehetővé tevő %-os arány
Megengedett legnagyobb beépítettség felszín alatt:
a beépítési koncepció szerinti beépítést lehetővé tevő %-os arány
Megengedett legnagyobb beépítettség:
a beépítési koncepció szerinti beépítést lehetővé tevő %-os arány
Zöldfelület megengedett legkisebb mértéke:
a beépítési koncepció szerinti beépítést lehetővé tevő %-os arány 

Megengedett legnagyobb építménymagasság:
a beépítési koncepció szerinti beépítést lehetővé tevő építménymagasság, jellemzően 14,5-18 m között
Megengedett legnagyobb szintszám:



közterület felé eső épületeken:

5  (4 szint + visszaugratott penthouse)


terület közepén lévő épületeken:
6  (5 szint + visszaugratott penthouse)
9. Mellékletek

1. sz melléklet: Fotók jelenlegi állapotról
2. sz melléklet: Beépítési koncepció
3. sz melléklet: TRESZ melléklet tervlap
4. sz melléklet: Villamos koncepció műszaki leírás

5. sz mellékelt: : Közlekedési beruházások előzetes geometriai terve
6. sz mellékelt: víz,szvíz tanulmányterv műleírás
7. sz mellékelt: parkolási melléklet tervlap
8. sz mellékelt: látványterv
10. Tervező és beruházó képviselőjének elérhetősége


Árpádház Arrabona Kft.


9024 Győr, Babits M. u. 42.


Kiss Árpád okl. építészmérnök


É 08-00399


tel: 06 20 9 612 102


email: kiss.arpad@arpadhzkft.hu
Győr, 2021. 11. 11.






………………………………………………………………..








Kiss Árpád okl. építészmérnök

